**Добиени мислења и коментари**

**по Нацрт-Правилникот за утврдување на локациите за прибирање на сигнали од ОЈЕКМ и даватели на аудиовизуелни медиумски услуги по барање и ставот на Агенцијата**

Советот на Агенцијата за аудио и аудиовизуелни медиумски услуги на 7-та седница одржана на 27.02.2015 година, го усвои Нацрт – Правилникот за утврдување на локациите за прибирање сигнали од операторите на јавни електронски комуникациски мрежи и давателите на аудиовизуелни медиумски услуги по барање.

Согласно член 10 од Законот за аудио и аудиовизуелни медиумски услуги и член 47 од Деловникот за работа на Агенцијата за аудио и аудиовизуелни медиумски услуги, Агенцијата на својата веб страна јавно го објави нацрт подзаконскиот акт, при што на сите заинтересирани страни им овозможи да ги изразат своите мислења, гледишта и ставови. Jавната расправа траеше до 26.03.2015 година.

Со цел да се обезбеди поголема вклученост на засегнатите чинители во јавната расправа, Агенцијата на 19.03.2015 година, организираше работна средба на која учествуваа претставници на поголемите оператори на јавни електронски комуникациски мрежи и СИЗ МК НЕТ како претставник на помалите оператори. На состанокот беше презентиран Нацрт – Правилникот, а присутните беа уште еднаш повикани активно да се вклучат во јавната расправа со предлози што ќе ги достават во писмена форма.

Заклучно со 26.03.2015 година, до Агенцијата за аудио и аудиовизуелни медиумски услуги не беше доставена ниту една забелешка. По завршување на јавната расправа, на 27.03.2015 година, во однос на Нацрт – Правилникот за утврдување на локациите за прибирање сигнали од операторите на јавни електронски комуникациски мрежи и давателите на аудиовизуелни медиумски услуги по барање, пристигнаа забелешки од Стопанска интересна заедница на операторот на кабелска мрежа МК НЕТ – Скопје.

1. **Забелешки по Нацрт- Правилникот за утврдување на локациите за прибирање сигнали од операторите на јавни електронски комуникациски мрежи и давателите на аудиовизуелни медиумски услуги по барање (арх. бр.01-2364/1 од 27.03.2015 година) од Стопанска интересна заедница на операторот на кабелска мрежа МК НЕТ – Скопје, доставени на 27.03.2015 година.**
	1. *Забелешка: потребно е да постојат повеќе собирни точки во различни населени места во регионите кои се спомнати во Правилникот, на кои што операторите треба да го достават својот сигнал. При тоа да им се дадат повеќе технички можности на операторите за пренос на сигналот меѓу кои и IP stream unicast зависно од технологијата на операторот (аналогна, DVB-C, IP, DVB-T).*

Забелешката делумно се прифаќа.

Образложение: Техничките карактеристики – форматот на сигналот кој ќе биде доставен до собирните точки ќе биде утврден со одлука на Директорот. Форматот на доставениот сигнал зависи од опремата која ќе биде инсталирана во собирните точки, која се уште не е набавена и не се знаат карактеристиките на истата. Исто така ако се зема предвид развојот на технологијата за дистрибуција на аудиовизуелни содржини, во иднина, само со Одлука на Директорот ќе се смени форматот на доставениот сигнал, без притоа да се менува Правилникот.

* 1. *Забелешка: Опремата за пренос на сигналот кој операторите треба да ја инсталираат во својата централа како и преносот на сигналот, да биде обезбеден или пак субвенциониран од страна на Агенцијата за аудио и аудиовизуелни медиумски услуги.*

 Забелешката не се прифаќа.

 Образложение: Согласно Законот за аудио и аудиовизуелни медиумски услуги, операторите на јавните електронски комуникациски мрежи, се должни да плаќаат годишен надоместок за надзор кон Агенцијата. Овие средства се доволни само за да се покријат административните трошоци што Агенцијата ги има за остварување на своите надлежности за вршење програмски надзор врз операторите.

 ***Агенцијата за аудио и аудиовизуелни медиумски услуги***